Onsdag overrakte Nordjyllands Politi ved en lille højtideligehed på Politigården i Aalborg en dusør til et kærestepar, der har udvist belønnelsesværdig omtanke og handlekraft. Det var den 20. november i år, hvor 25-årige Mads Aae Christiansen og hans kæreste Nanna-Louise Kudahl gik en aftentur i Aalborg. På gåturen blev de opmærksomme på en beruset mand, der gik langs med fjorden. Manden faldt pludselig i vandet- Mads Aae Christiansen var hurtig til at løbe hen til kanten og gribe far i mandens jakke, så han derved holdt mandens hoved over vandoverfladen. Imens løb Nanna-Louise Kudahl til en restaurant i nærheden for at hente hjælp til at få trukket manden op af vandet. Politikommisær Kenneth Ginnerup Skovmose fra Nordjyllands Politi overrakte dusøren: - Det er vores opfattelse, at Mads Aae Christiansen og hans kæreste har udvist stor omtanke og efterfølgende handlekraft ved at se den mulige fare i en beruset mand med retning mod fjorden og ved at få ham reddet op af havnen, siger han. Dusøren lød på 500 kroner. Og selvom det er rart at få anerkendelse, så håber Mads Aae Christiansen dog ikke, at han skal redde andre lige foreløbig. - Jeg håber aldrig, at jeg skal opleve det igen. Skulle det ske igen, så håber jeg, at vi handler, som vi gjorde denne gang og at vi igen er to, fortæller han til TV2 Nord.

Opsummering:
Nordjyllands Politi overrakte onsdag en dusør til et kærestepar, der tidligere på året udviste omtanke og handlekraft.